CELEX: 32016R1025
Language: lv
Date: 2016-06-24 00:00:00
Title: Komisijas Īstenošanas regula (ES) 2016/1025 (2016. gada 24. jūnijs), ar ko Padomes Regulas (EK) Nr. 1342/2008 I pielikumu groza attiecībā uz rāmja traļu grupu noteikšanu dažos ģeogrāfiskajos apgabalos

25.6.2016   
            
            
               LV
            
            
               Eiropas Savienības Oficiālais Vēstnesis
            
            
               L 168/7
            
         KOMISIJAS ĪSTENOŠANAS REGULA (ES) 2016/1025
   (2016. gada 24. jūnijs),
   ar ko Padomes Regulas (EK) Nr. 1342/2008 I pielikumu groza attiecībā uz rāmja traļu grupu noteikšanu dažos ģeogrāfiskajos apgabalos
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2008. gada 18. decembra Regulu (EK) Nr. 1342/2008, ar ko izveido ilgtermiņa plānu mencu krājumiem un šo krājumu zvejniecībai un atceļ Regulu (EK) Nr. 423/2004 (1), un jo īpaši tās 31. pantu,
   tā kā:
   
               (1)
            
            
               Regulā (EK) Nr. 1342/2008 paredzēts, ka zvejas piepūles limiti tiek iedalīti zvejas piepūles grupām, kuras nosaka atkarībā no zvejas rīku grupām un ģeogrāfiskajiem apgabaliem, kas noteikti minētās regulas I pielikumā.
            
         
               (2)
            
            
               Viens no kopējās zivsaimniecības politikas galvenajiem mērķiem ir pielikt punktu izšķērdīgajai zivju izmešanas praksei. Dažās bentiskajās zvejniecībās, uz kurām patlaban attiecas ar Regulu (EK) Nr. 1342/2008 izveidotais zvejas piepūles režīms, pakāpeniski no 2016. gada līdz, vēlākais, 2019. gadam stāsies spēkā izkraušanas pienākums.
            
         
               (3)
            
            
               Ņemot vērā izkraušanas pienākuma īstenošanu, pašreizējais zvejas piepūles režīms ir jāpadara elastīgāks, lai zvejnieki varētu izmantot selektīvākus zvejas rīkus ar lielāku linuma acs izmēru. Šajā sakarībā šķita nepieciešams aplūkot, vai pašreizējā zvejas piepūles grupu struktūra joprojām ir izmaksu ziņā lietderīga, proti, vai pārvaldības slogs ir samērīgs ar saglabāšanas vajadzībām.
            
         
               (4)
            
            
               Tālab Zivsaimniecības zinātnes, tehnikas un ekonomikas komitejai (ZZTEK) lūdza sniegt ieteikumu par iespēju apvienot pašreizējās rāmja traļu grupas BT1 un BT2, ko izmanto zvejas piepūles grupu noteikšanā. ZZTEK secināja (2), ka zvejas rīku grupu BT1 un BT2 apvienošanas gadījumā pastāv zvejas izraisītās mencu mirstības palielināšanās risks. Turklāt tā secināja, ka jaunā apvienotā grupa apzvejoto bioloģisko krājumu ziņā būtu neviendabīgāka nekā atsevišķās BT1 un BT2 grupas. Tā secināja, ka ir maz ticams, ka lietderīgums izmaksu ziņā palielinātos, jo būtu jāveic papildu pasākumi ar mērķi apturēt zvejas izraisītās mencu mirstības iespējamo palielināšanos. Tomēr ZZTEK secināja arī to, ka šāda apvienošana ļautu zvejniekiem zvejot selektīvāk. Zvejas rīku grupu apvienošana varētu samazināt jūras zeltplekstes un citu plekstveidīgo zivju sugu nevēlamas nozvejas.
            
         
               (5)
            
            
               ZZTEK arī norādīja, ka BT1 un BT2 zvejas rīki kopā veido tikai 5 % no kopējās mencu nozvejas Ziemeļjūrā un ka šādas apvienošanas iespējamā ietekme uz mencu mirstības rādītājiem būs ierobežota.
            
         
               (6)
            
            
               Nesenajai ar Komisijas Īstenošanas regulu (ES) 2015/2324 (3) veiktajai grunts traļu un vadu TR grupu apvienošanai ir bijusi negatīva ietekme tajās dalībvalstīs, kurās zvejas piepūle no BT grupām tika regulāri pārvietota uz TR2 grupu. BT grupu apvienošana novērsīs šīs negatīvās sekas.
            
         
               (7)
            
            
               Apvienošana ievērojami samazinās pārvaldības izmaksas, samazinot administratīvās izmaksas valsts iestādēm un zvejniekiem. Tas notiks galvenokārt tāpēc, ka daudzi zvejnieki izmanto vairākus zvejas rīkus un tādējādi pieder pie vairākām zvejas piepūles grupām, un tā rezultātā, iedalot viņiem zvejas piepūli, ir vajadzīgi sarežģīti aprēķini.
            
         
               (8)
            
            
               Saskaņā ar ICES ieteikumu (4) mencas krājuma saglabāšanās stāvoklis Ziemeļjūrā ICES IV apakšapgabalā, ICES VIId rajonā un ICES IIIa rajona rietumu daļā (Skageraks) ir ievērojami uzlabojies.
            
         
               (9)
            
            
               Tāpēc nav lietderīgi saglabāt atsevišķas zvejas rīku grupas BT1 un BT2 šādos apgabalos: Skageraks, ICES IIIa zonas daļa, kas neietilpst Skagerakā un Kategatā, ICES IV zona un Savienības ūdeņi ICES IIa zonā, un ICES VIId zona. Ņemot vērā mencas krājumu slikto stāvokli Kategatā, ICES VIIa zonā, ICES VIa zonā un Savienības ūdeņos ICES Vb zonā, zvejas rīku grupu apvienošana uz minētajiem apgabaliem nebūtu jāattiecina.
            
         
               (10)
            
            
               Komisija cieši uzraudzīs ietekmi uz zvejas izraisīto mencu mirstību, ko radīs zvejas rīku grupu BT1 un BT2 apvienošana. Ja nepieciešams, tā attiecīgi pielāgos zvejas rīku grupu struktūru, ja zvejas izraisītā mencu mirstība izmetumu dēļ palielināsies.
            
         
               (11)
            
            
               Lai Komisija un dalībvalstis varētu uzraudzīt situācijas attīstību bez papildu administratīvajām izmaksām, nav lietderīgi grozīt pašreizējo ziņošanas sistēmu.
            
         
               (12)
            
            
               Tāpēc Regula (EK) Nr. 1342/2008 būtu jāgroza.
            
         
               (13)
            
            
               Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1342/2008 I pielikumam pievieno šādu punktu:
   
      
                  “4.
               
               
                  Atkāpjoties no 1. punkta, zvejas piepūles pārvaldības vajadzībām 2. punkta b) apakšpunktā minētajos apgabalos zvejas rīku grupas BT1 un BT2 uzskata par vienu zvejas rīku grupu, kuras linuma acs izmērs ir vienāds ar vai lielāks par 80 mm. Dalībvalstis turpina atsevišķi ziņot par zvejas piepūles izmantojumu zvejas rīku grupās BT1 un BT2 saskaņā ar Regulas (EK) Nr. 1224/2009 33. un 34. panta prasībām).”
               
            
   2. pants
   Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 24. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 348, 24.12.2008., 20. lpp.
   
   
      (2)  BT1 un BT2 zvejas rīku kategorijas apvienošana Ziemeļjūrā (STECF-16-02).
   
      (3)  OV L 328, 12.12.2015., 101. lpp.
   
   
      (4)  ICES ieteikums par zvejas iespējām, nozveju un zvejas piepūli – paplašinātās Ziemeļjūras un Ķeltu jūras ekoreģionā: 6.3.4. Menca (Gadus morhua) IV apakšapgabalā, VIId rajonā un IIIa rajona rietumu daļā (Ziemeļjūra, Lamanša austrumu daļa, Skageraks), 30.6.2015.